Chinese vlug op pad na sonnige Kalifornië land in ysige Rusland | Netwerk24
05 Maart 2019 16:08
'n Vlug van Air China op pad na Los Angeles in die Amerikaanse deelstaat Kalifornië het 'n noodlanding op die yskoue hawedorp Anadir in Tsjoekotka in die verre ooste van Rusland gedoen nadat 'n brandalarm in die bagasieruim van die vliegtuig afgegaan het.
Die passasiers lyk maar koud en ellendig in Tsjoekotka, Rusland, teen -6 °C pleks van die 19 °C in Los Angeles waarna hulle uitgesien het. Foto: Denis Demidov/7PavelSes
Die alarm was vals, maar passasiers en bemanning is gestrand totdat 'n vliegtuig van Beijing gestuur word om hulle verder op hul reis te neem, berig The Siberian Times.
Op Anadir het 'n koue wind gewaai en was dit -6 °C terwyl dit 'n matige 19 °C in Los Angeles was.
Die 188 passasiers het kos en iets te drinke gekry in die lughawe se gebied vir belangrike persone. Daar was ook 'n dokter op die toneel, het die adjunkgoewerneur van die gebied, Leonid Nikolajef luidens eTurboNews gesê.